Marko Maunuksela

Marko Maunuksela (s. 18. tammikuuta 1974 Alajärvi) on suomalainen laulaja, joka valittiin tangokuninkaaksi Seinäjoen Tangomarkkinoilla vuonna 2010. Vuotta aikaisemmin Maunuksela oli sijoittunut kilpailussa kolmanneksi. Maunuksela on julkaissut kolme pitkäsoittoa ja useita singlejä. 
Alajärveltä kotoisin oleva, nykyään Ilmajoella asuva Maunuksela keikkaili ennen tangovoittoaan Risto Oja-Lipastin luotsaaman tanssiorkesteri Oja-Lipasti Bandin kanssa. Tangomarkkinoiden laulukilpailun voiton jälkeen hänen orkesterikseen tuli Fantasia. Toukokuussa 2016 orkesteri vaihtui, ja hänen säestäjäkseen tuli Jari Puhakan johtama Talisman-orkesteri. Nykyisin Maunuksela keikkailee Jackpot-orkesterin kanssa. Hän esiintyy nykyisin myös duona vuoden 2008 tangokuninkaan Jukka Hallikaisen kanssa nimellä Marko & Jukka. He ovat myös julkaisseet yhdessä kaksi singleä.

Ura

Marko Maunukselan ura on alkanut pienemmistä lauluesiintymisistä ja harrastajateatteriroleista vuodesta 1995 alkaen. Marko on ollut mukana Seinäjoen Sereno viihdekuorossa vuosina 1995-2002  ja Viihdekuoro Marit & Mikot kokoonpanossa vuosina 2002-2010.  
Maunukselan ura sai vahvasti uutta potkua kun hän voitti Somero Soikoon - laulukilpailun ensiyrittämällä vuonna 2007. Tuosta kilpailusta hän sai Ikkunaprinssi - tittelin.  
Ensimäisen singlejulkaisun Maunuksela julkaisi vuonna 2008 (Tämä yö / Se sattuu) Seuraava single julkaistiin vuotta myöhemmin 2009 (Olet mulle kaikki)  
Maunukselalta ilmestyi tammikuussa 2010 ”Lintu ja pesäpuu” -niminen single. Se nousi heti ilmestyttyään paikallisradioiden top 20 -listalle ja Tätä Suomi tanssii -listalle. Perättäisiä listaviikkoja kertyi kuusi. 
Tangokuninkuuden myötä Maunuksela sai myös levytyssopimuksen. Maunukselan debyyttialbumi Uuteen valoon julkaistiin 10. marraskuuta 2010. Albumilta julkaistiin neljä singleä: ”Maailmanloppu”, ”Vietiin vierestä mun”, ”Tiimalasi” ja ”Uuteen valoon”. Vuonna 2013 Marko Maunuksela julkaisi toisen albumin Kaunista ja Hyvää. Kolmas pitkäsoitto #rautavaara2017 ilmestyi 19.5.2017. Tällä viimeisimmällä albumilla on versioitu uudelleen Tapio Rautavaaran aikoinaan levyttämiä ja esittämiä lauluja. Erittäin suosituksi lauluksi levyltä on noussut kappale nimeltään Rosmariini. 
Maunuksela sai Tangomarkkinoilla saavuttamansa voiton myötä automaattisen osallistumisoikeuden Suomen euroviisukarsintaan 2011. Hän kilpaili kappaleella ”Synkän maan tango” ja selvisi karsintojen finaaliin.
Maunuksela on tehnyt jo ennen tangovoittoaan myös ooppera-, musikaali- ja teatterirooleja eri projekteissa. Vuosina 2002-2004 Marko näytteli ja lauloi Atso Almilan johtamassa ja Neil Harwickin ohjaamassa Ilmajoen Musiikkijuhlien oopperassa Pohjanmaan kautta. (Matti-rooli) Vuosina 2008–2009 hän näytteli Frederick Fleetia Seinäjoen kaupunginteatterissa musikaalissa Titanic. Vuosina 2013-2014 Marko oli pääroolissa Seinäjoen Kaupunginteatterin musiikkirevyyssä Sata kesää tuhat yötä. Vuonna 2014 kesällä Marko tähditti Teatteri Estaten pääroolissa Kangasniemellä Muistojen kotipiha -musiikkinäytelmässä. Kesällä 2016 Marko näytteli ja lauloi päärooli Mäntyharjun kesäteatterissa näytelmässä Tähdet tähtien takana. Kangasniemelle kesäteatteriin Marko palasi jälleen vuonna 2017 näytelmässä Rautavaara. Marko näytteli ja lauloi Tapio Rautavaaran nimiroolin. Kesällä 2018 Marko sai kiinnityksen Turkuun, Samppalinnan kesäteatteriin. Naimakaupat Vegasissa (Honeymoon in Vegas) broadway-musikaalissa Markolla oli tuplarooli. Ensimäisellä puoliskolla hän näytteli Vegas-isäntä Buddy Rockyn roolin ja toisella puoliskolla hän oli Amatöörielvisten johtaja Roy Bacon.  
Marko Maunuksela on myös käsikirjoittanut, juontanut, ja isännöinyt lukuisat konsertit, tv-konsertit, messut ja juhlatilaisuudet. 
Maunuksela toimi Yle Kajaanin radion aamujuontajana vuonna 2015-2016 
Laulukeikkojen lisäksi Maunuksela juontaa nykyisin Yle Radio Suomessa omaa ohjelmaansa Paikka auringossa – lauluja Pohjantähden alta. Ohjelma on kuulunut Radio Suomen iltapäivään elokuusta 2016 alkaen

Yksityiselämä

Maunuksela on naimisissa ja hänellä on kolme lasta. Ennen tangokuninkuuttaan Maunuksela työskenteli autokauppiaana 1998-2004 ja sen jälkeen kuusi vuotta mielenterveyskuntoutujien lähihoitajana 2004-2010 josta viimeisen puolen vuoden ajan asperger-nuorten ohjaajana Seinäjoella. Voittonsa myötä hän jäi jäi työstä virkavapaalle ja sittemmin irtisanoutui työstään. Nykyisin Maunuksela toimii päätoimisesti viihdealalla. Siviiliammatiltaan hän on automekaanikko ja lähihoitaja.